
ACORD 205/2007, DE 27 DE JUNY, DEL PLE DEL CONSELL 

DE L’AUDIOVISUAL DE CATALUNYA

Expedient núm. 3/2007-S RODA DE BARÀ RÀDIO (Ajuntament de Roda de Barà) Tancament període d’informació prèvia
1. El Servei d’Anàlisi de Continguts d’aquest Consell va realitzar un informe arran d’una anàlisi de la programació de Roda de Barà Ràdio, en virtut del que disposa l’article 3 de la Llei de l’Estat 11/1991, de 8 d’abril, d’organització i control de les emissores municipals de radiodifusió sonora. Aquest informe determinava que, en els dies analitzats, s’havia detectat que l’emissora municipal de Roda de Barà connectava diàriament amb l’emissora privada Punt Ràdio. 

En concret, segons remarcava el dit informe: «L’11 de desembre de 2006 connecta durant dotze hores (a partir de la mitjanit i fins les dotze del migdia)  i el 3 de gener de 2007 ho fa durant sis hores (entre les dotze de la nit i les tres de la matinada  i entre les sis del matí i les dotze del migdia)».

2. Com a conseqüència d’aquets fets, i de conformitat amb el que disposa l’article 34 de l’Estatut orgànic i de funcionament del Consell de l’Audiovisual de Catalunya,  aprovat per l’Acord 3/2001, de 28 de febrer, el Ple del Consell de l’Audiovisual de Catalunya, en la sessió del 21 de febrer de 2007, va adoptar l’Acord 64/2007, mitjançant el qual s’obria un període d’informació prèvia a fi de donar audiència al prestador de serveis RODA DE BARÀ RÀDIO, nom comercial del prestador de serveis de Ràdio de l’Ajuntament de Roda de Barà, per tal que en el termini màxim de cinc dies hàbils formulés les al·legacions oportunes. 

3. L’1 de juny de 2007 va tenir entrada en aquest Consell un escrit que signava el senyor Joan Enric Vidal i Morgades, com a director de Roda de Barà Ràdio, en el qual s’al·legava fonamentalment que l’emissora municipal confirmava la finalització de les connexions amb la cadena Onda Rambla Punto Ràdio i si el seu programa “Protagonistas”». 

4. Del contingut de l’escrit que presenta l’interessat es dedueix que RODA DE BARÀ RÀDIO, nom comercial del prestador de serveis de radiodifusió de l’Ajuntament de Roda de Barà ha confirmat la finalització de les connexions amb l’emissora privada Onda Rambla Punto Ràdio. Es dóna doncs la circumstància que, amb la seva actuació, l’interessat ha complert amb l’obligació de no realitzar connexions en cadena amb emissores comercials, la contravenció de la qual va donar lloc a la incoació de l’expedient sancionador. Per tant es considera que s’ha de tancar el període d’informació prèvia i arxivar l’expedient. 

DE CONFORMITAT amb el que disposa l’apartat g de l’article 10 de la Llei 2/2000, de 4 de maig, del Consell de l’Audiovisual de Catalunya i l’article 34 de l’Estatut orgànic i de funcionament del Consell de l’Audiovisual de Catalunya, aprovat per l’Acord 3/2001, 28 de febrer;

El Ple del Consell de l'Audiovisual de Catalunya, ha adoptat els següents,

ACORDS

1. Estimar les al·legacions que va presentar el senyor Joan Enric Vidal i Morgades, com a director de Roda de Barà Ràdio, de conformitat amb el que es desprèn del punt quart del present Acord.
2. Tancar el període d’informació prèvia incoat a RODA DE BARÀ RÀDIO, nom comercial del prestador de serveis de Ràdio de l’Ajuntament de Roda de Barà, de conformitat amb el que disposa l’apartat segon de l’article 34 de l’Estatut orgànic i de funcionament del Consell de l’Audiovisual de Catalunya, aprovat per l’Acord 3/2001, de 28 de febrer.

3. Arxivar l’expedient de RODA DE BARÀ RÀDIO, nom comercial del prestador de serveis de Ràdio de l’Ajuntament de Roda de Barà.
4. Notificar aquest aquests Acords a RODA DE BARÀ RÀDIO, nom comercial del prestador de serveis de Ràdio de l’Ajuntament de Roda de Barà.
Barcelona, 27 de juny de 2007
Josep M. Carbonell i Abelló

    
Santiago Ramentol i Massana

President

